એપ્રિલ ૨૦૧૪માં આ પીડિતો વિષે એક દસ્તાવેજી ફિલ્મ “અનધર પ્રોમિસ” બની હતી જેમાં લ્યૂકીમિઅનો ભોગ બનેલા ૫૬ કામદારોની વાત હતી. તે પછી મે માસમાં જ કંપનીનું માફી માગતું નિવેદન આવી પડયું. પોતાના નિવેદનમાં કંપનીએ જણાવ્યું કે, “અમારા ઘણા કામદારો લ્યૂકીમિઅ અને બીજા અસાધ્ય રોગોનો ભોગ બન્યા અને તેમાંના કેટલાક મોતને પણ ભેટયા. આ સૌને કંપની યોગ્ય વળતર ચુકવશે. અમારે ઘણા સમય અગાઉ આનો ઉકેલ લાવવાની જરુર હતી પણ અમે તેમ કરવામાં નિષ્ફળ ગયા તે બદલ અમે ઊંડી દીલસોજી વ્યકત કરીએ છીએ.” જો કે શાર્પ દ્વારા આ નિવેદનની સખત ટીકા કરવામાં આવી. આ નિવેદનને ચાલાકીભર્યું નિવેદન ગણાવી, શાર્પે જણાવ્યું કે નિવેદનમાં કંપનીએ પોતાની સીધી જવાબદારી હોવાનો કોઇ ઉલ્લેખ કર્યો નથી. કંપનીએ જણાવ્યું કે પીડિતો અને તેમના કુટુંબીજનોને વિશ્વાસમાં લઇ એક સ્વતંત્ર પંચ નિમાશે જે દરેક કેસની નિષ્પક્ષ તપાસ કરી યોગ્ય નિર્ણય લેશે. પણ કેટલાને વળતર ચૂકવાશે તેનો કોઇ ઉલ્લેખ નિવેદનમાં ન હતો. છેલ્લા છ મહિનામાં ૪૦ જેટલા પીડિતોએ વળતર દાવા કર્યા છે. મે માસની શરૂઆતમાં સ્થાનિક રાજકારણી સુશ્રી સીમ સેંગ જંગે સેમસંગ સમક્ષ માગણી કરી હતી કે તેણે જવાબદારી સ્વીકારી વળતર ચૂકવવું જોઇએ. કંપનીએ પોતાના નિવેદનમાં આ રાજકારણીને વાટાઘાટોમાં ભાગ લેવા આમંત્રણ આપ્યું. શાર્પ સંસ્થાના અગ્રણી ડો.કોંગે જણાવ્યું કે કંપનીના આ નિવેદનને અમે બહુ સાવચેતીપૂર્વક જોઇએ છીએ એમાં આપણે લીટીની વચ્ચે વાંચવું પડશે અને ન બોલાયેલી વાતો શી છે તે સમજવું પડશે. માધ્યમોમાં જે લખવામાં આવે છે તે તો કંપની જે કહેવા માગે છે તે છે. કંપનીએ છેલ્લા સાત વર્ષમાં સરકારી વીમા સંસ્થાની તરફેણમાં પોતાના મોંઘા વકીલોની આખી ફોજ ઉતારી દીધી હતી અને પીડિતો આર્થિક અને માનસિક રીતે ભાંગી ન ગયા ત્યાં સુધી એમણે એમ કર્યા કર્યું. વળી કંપનીએ પોતાના નિવેદનમાં કયાંય એમ કહ્યું નથી કે કંપનીએ જે સંખ્યાબંધ દીવાની અને ફોજદારી ફરિયાદો પીડિતોના કુટુંબીઓ અને શાર્પના કાર્યકરો વિરૂધ્ધ કરી છે— કંપનીના વિરોધમાં રેલી, ધરણા, પ્રદર્શન કરવા માટે— તે પાછી ખેંચશે. કંપનીએ જે રાજકારણી સુશ્રી સીમની વાત કરી છે તેમનો પ્રસ્તાવ શાર્પનો પ્રસ્તાવ નથી તે સમજવું જોઇએ. કંપનીએ જે નિષ્પક્ષ પંચ બનાવવાની વાત કરી છે તેની સાથે શાર્પ સંમત નથી. સંસ્થાએ વારંવાર એ વાત દોહરાવી છે. સંસ્થા હવે ઇચ્છે છે કે કંપની ફરી વાટાઘાટો શરૂ કરે અને સંસ્થાને વાટાઘાટ કરતા પક્ષ તરીકે સ્વીકારે.